CELEX: 32022D0830
Language: el
Date: 2022-05-20 00:00:00
Title: Απόφαση (ΕΕ) 2022/830 του Συμβουλίου της 20ής Μαΐου 2022 για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή πέμπτη σύνοδο της Παγκόσμιας Συνέλευσης Υγείας όσον αφορά ορισμένες τροποποιήσεις του Διεθνούς Υγειονομικού Κανονισμού (2005)

30.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 147/33
               
            
         ΑΠΟΦΑΣΗ (ΕΕ) 2022/830 ΤΟΥ ΣΥΜΒΟΥΛΙΟΥ
         της 20ής Μαΐου 2022
         για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή πέμπτη σύνοδο της Παγκόσμιας Συνέλευσης Υγείας όσον αφορά ορισμένες τροποποιήσεις του Διεθνούς Υγειονομικού Κανονισμού (2005)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 5, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στον τομέα της δημόσιας υγείας, η δράση της Ένωσης, η οποία συμπληρώνει τις εθνικές πολιτικές, αποβλέπει στη βελτίωση της δημόσιας υγείας, καθώς και στην πρόληψη της ανθρώπινης ασθένειας σε όλες τις μορφές της και στην αποτροπή των πηγών κινδύνου για την σωματική και ψυχική υγεία. Η δράση αυτή καλύπτει επίσης την επαγρύπνηση για τις σοβαρές διασυνοριακές απειλές κατά της υγείας, την κήρυξη συναγερμού σε περίπτωση τέτοιων απειλών και την καταπολέμησή τους. Προς τούτο, η Ένωση και τα κράτη μέλη ευνοούν τη συνεργασία με τις τρίτες χώρες και τους αρμόδιους διεθνείς οργανισμούς σε θέματα δημόσιας υγείας.
                  
               
                     (2)
                  
                  
                     Ο Διεθνής Υγειονομικός Κανονισμός («ΔΥΚ») (2005) εκδόθηκε από την Παγκόσμια Συνέλευση Υγείας του Παγκόσμιου Οργανισμού Υγείας («ΠΟΥ») στις 23 Μαΐου 2005 και τέθηκε σε ισχύ στις 15 Ιουνίου 2007.
                  
               
                     (3)
                  
                  
                     Στις 3 Μαρτίου 2022, το Συμβούλιο εξέδωσε την απόφαση (ΕΕ) 2022/451 με την οποία εγκρίνεται η έναρξη διαπραγματεύσεων, εξ ονόματος της Ευρωπαϊκής Ένωσης, για διεθνή συμφωνία σχετικά με την πρόληψη, την ετοιμότητα και την αντίδραση σε πανδημίες, καθώς και για συμπληρωματικές τροποποιήσεις του Διεθνούς Υγειονομικού Κανονισμού (2005) (1).
                  
               
                     (4)
                  
                  
                     Η Παγκόσμια Συνέλευση Υγείας, κατά την εβδομηκοστή πέμπτη σύνοδό της που αρχίζει στις 22 Μαΐου 2022, πρόκειται να εκδώσει απόφαση σχετικά με την τροποποίηση του άρθρου 59 του ΔΥΚ (2005), προκειμένου να συντομεύσει την περίοδο που απαιτείται για την περαιτέρω τροποποίηση των διατάξεων του ΔΥΚ (2005), ιδίως μειώνοντας από είκοσι τέσσερις σε δώδεκα μήνες την περίοδο για την έναρξη ισχύος των τροποποιήσεών της, μαζί με τις σχετικές τροποποιήσεις του άρθρου 55 παράγραφος 3, των άρθρων 61 και 62 και του άρθρου 63 παράγραφος 1, οι οποίες είναι αναγκαίες για τη συμμόρφωση των εν λόγω άρθρων με τις προβλεπόμενες τροποποιήσεις του άρθρου 59 του ΔΥΚ (2005).
                  
               
                     (5)
                  
                  
                     Σύμφωνα με το άρθρο 60 στοιχείο β) του καταστατικού του ΠΟΥ, η Παγκόσμια Συνέλευση Υγείας μπορεί να λαμβάνει αποφάσεις με πλειοψηφία των μελών του ΠΟΥ που είναι παρόντα και ψηφίζουν.
                  
               
                     (6)
                  
                  
                     Η Ένωση υποστηρίζει τον στόχο της συντόμευσης της περιόδου που απαιτείται για την περαιτέρω τροποποίηση των διατάξεων του ΔΥΚ (2005) και θεωρεί ότι οι τροποποιήσεις του άρθρου 59 του ΔΥΚ (2005), καθώς και του άρθρου 55 παράγραφος 3, των άρθρων 61 και 62 και του άρθρου 63 παράγραφος 1, θα επιτρέψουν την ταχύτερη αντιμετώπιση των μεταβαλλόμενων αναγκών στους τομείς που καλύπτονται από τον ΔΥΚ (2005).
                  
               
                     (7)
                  
                  
                     Ενδείκνυται να καθοριστεί, για θέματα που εμπίπτουν στις αρμοδιότητες της Ένωσης, η θέση που πρέπει να ληφθεί εξ ονόματος της Ένωσης στην Παγκόσμια Συνέλευση Υγείας όσον αφορά την απόφαση που καλείται να λάβει η Παγκόσμια Συνέλευση Υγείας, με σκοπό την τροποποίηση του άρθρου 59 του ΔΥΚ (2005) καθώς και του άρθρου 55 παράγραφος 3, των άρθρων 61 και 62 και του άρθρου 63 παράγραφος 1 του ΔΥΚ (2005), καθώς η εν λόγω απόφαση θα παράγει έννομα αποτελέσματα.
                  
               
                     (8)
                  
                  
                     Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη του ΠΟΥ, ενεργούντα από κοινού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ευρωπαϊκής Ένωσης κατά την εβδομηκοστή πέμπτη σύνοδο της Παγκόσμιας Συνέλευσης Υγείας όσον αφορά τις τροποποιήσεις του άρθρου 59 του ΔΚΥ (2005) και τις σχετικές τροποποιήσεις του άρθρου 55 παράγραφος 3, των άρθρων 61 και 62 και του άρθρου 63 παράγραφος 1 είναι σύμφωνη με το παράρτημα της παρούσας απόφασης.
            Η Επιτροπή, σε διαβούλευση με τα κράτη μέλη και χωρίς περαιτέρω απόφαση του Συμβουλίου, μπορεί να εγκρίνει προσαρμογές στις τροποποιήσεις που παρατίθενται στο παράρτημα της παρούσας απόφασης, οι οποίες δεν θέτουν σε κίνδυνο την επίτευξη του στόχου των εν λόγω τροποποιήσεων και δεν έχουν ως αποτέλεσμα την περαιτέρω σύντμηση των γενικώς εφαρμοστέων περιόδων που αναφέρονται στο παράρτημα.
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του Παγκόσμιου Οργανισμού Υγείας, τα οποία ενεργούν από κοινού εξ ονόματος της Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 20 Μαΐου 2022.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 92 της 21.3.2022, σ. 1.
      
      
         
            ΠΑΡΑΡΤΗΜΑ
            A.   Τροποποιήσεις του άρθρου 59 των Διεθνών Υγειονομικών Κανονισμών (2005)
            Η Ένωση υποστηρίζει τις ακόλουθες τροποποιήσεις του άρθρου 59 του Διεθνούς Υγειονομικού Κανονισμού (2005) (το διαγραμμένο κείμενο είναι σε αγκύλες και το νέο κείμενο είναι υπογραμμισμένο):
            
               Άρθρο 59
               Έναρξη ισχύος· περίοδος απόρριψης ή επιφυλάξεων
               
                  1.   Η περίοδος που προβλέπεται στη διατύπωση του άρθρου 22 του καταστατικού του ΠΟΥ για την απόρριψη ή για τη διατύπωση επιφυλάξεων σε σχέση με τους παρόντες κανονισμούς [ή μια τροποποιήσή τους], θα είναι 18 μήνες από την ημερομηνία της κοινοποίησης από τον Γενικό Διευθυντή της υιοθέτησης των παρόντων κανονισμών [ή μιαςτροποποίησης των παρόντων κανονισμών] από τη Συνέλευση Υγείας. Τυχόν απόρριψη ή επιφύλαξη που θα λάβει ο Γενικός Διευθυντής μετά την εκπνοή αυτής της περιόδου δεν θα έχει ισχύ.
               
               
                  
                     1α.   Η περίοδος που προβλέπεται στη διατύπωση του άρθρου 22 του καταστατικού του ΠΟΥ για την απόρριψη ή για τη διατύπωση επιφυλάξεων σε σχέση με μια τροποποίηση των παρόντων κανονισμών θα είναι 9 μήνες από την ημερομηνία της κοινοποίησης από τον Γενικό Διευθυντή της έκδοσης μιας τροποποίησης των παρόντων κανονισμών από τη Συνέλευση Υγείας. Τυχόν απόρριψη ή επιφύλαξη που θα λάβει ο Γενικός Διευθυντής μετά την εκπνοή αυτής της περιόδου δεν θα έχει ισχύ.
               
               
                  2.   Οι παρόντες κανονισμοί θα τεθούν σε ισχύ 24 μήνες μετά την ημερομηνία της κοινοποίησης που αναφέρεται στην παράγραφο 1 του παρόντος άρθρου και οι τροποποιήσεις των παρόντων κανονισμών θα τεθούν σε ισχύ 12 μήνες μετά την ημερομηνία της κοινοποίησης που αναφέρεται στην παράγραφο 1α του παρόντος άρθρου, με την εξαίρεση:
                  
                               
                           
                           
                              (…)
                           
                        
                              β)
                           
                           
                              ενός κράτους που έχει διατυπώσει μία επιφύλαξη, για την οποία οι παρόντες κανονισμοί ή μια τροποποίησή τους θα τεθούν σε ισχύ όπως προβλέπεται στο άρθρο 62·
                           
                        
                               
                           
                           
                              (…)
                           
                        
               
                  3.   Εάν ένα κράτος δεν είναι ικανό να προσαρμόσει πλήρως τις εθνικές του νομοθετικές και διοικητικές ρυθμίσεις με τους παρόντες κανονισμούς ή με μια τροποποίησή τους εντός της περιόδου που ορίζεται στην παράγραφο 2 του παρόντος άρθρου, κατά περίπτωση, αυτό το κράτος υποβάλλει εντός της περιόδου εφαρμογής που προσδιορίζεται στην παράγραφο 1 ή 1α του παρόντος άρθρου μία δήλωση στον Γενικό Διευθυντή σε σχέση με τις εκκρεμούσες ρυθμίσεις και θα τις επιτύχει το αργότερο 12 μήνες μετά την έναρξη της ισχύος των παρόντων κανονισμών για το συγκεκριμένο κράτος μέρος και το αργότερο 6 μήνες μετά τη θέση σε ισχύ μιας τροποποίησης των παρόντων κανονισμών για το συγκεκριμένο κράτος μέρος.
               
            
            B.   Τροποποιήσεις του άρθρου 55 παράγραφος 3, των άρθρων 61 και 62 και του άρθρου 63 παράγραφος 1 των Διεθνών Υγειονομικών Κανονισμών (2005)
            Η Ένωση υποστηρίζει επίσης τις ακόλουθες τεχνικές τροποποιήσεις του άρθρου 55 παράγραφος 3, των άρθρων 61 και 62 και του άρθρου 63 παράγραφος 1 του Διεθνούς Υγειονομικού Κανονισμού (2005) (το διαγραμμένο κείμενο είναι σε αγκύλες και το νέο κείμενο είναι υπογραμμισμένο):
            
               Άρθρο 55
               Τροποποιήσεις
               (...)
               
                  3.   Οι τροποποιήσεις των κανονισμών που θα εκδίδονται από τη Συνέλευση Υγείας δυνάμει του παρόντος άρθρου θα τίθενται σε ισχύ για όλα τα κράτη μέρη υπό τους ίδιους όρους, και με την προϋπόθεση των ίδιων δικαιωμάτων και υποχρεώσεων, όπωςυ προβλέπεται στο άρθρο 22 του καταστατικού του ΠΟΥ και στα άρθρα 59 έως 64 των παρόντων κανονισμών, με την επιφύλαξη των περιόδων που προβλέπονται στα εν λόγω άρθρα όσον αφορά τις τροποποιήσεις των παρόντων κανονισμών.
               
            
            
               Άρθρο 61
               Απόρριψη
               Εάν ένα κράτος κοινοποιήσει στον Γενικό Διευθυντή την από μέρους του απόρριψη των παρόντων κανονισμών ή μιας τροποποίησής τους εντός της περιόδου εφαρμογής που προβλέπεται στην παράγραφο 1 ή 1α του άρθρου 59, οι παρόντες κανονισμοί ή η σχετική τροποποίηση δεν θα τεθεί σε ισχύ αναφορικά με το εν λόγω κράτος. Τυχόν διεθνής υγειονομική συμφωνία ή κανονισμοί από εκείνους που αναγράφονται στο άρθρο 58, στους οποίους συμμετέχει ήδη αυτό το κράτος, θα παραμείνουν σε ισχύ στον βαθμό που αφορούν το συγκεκριμένο κράτος.
            
            
               Άρθρο 62
               Επιφυλάξεις
               
                  1.   Τα κράτη μπορούν να διατυπώνουν επιφυλάξεις για τους παρόντες κανονισμούς ή για μια τροποποίησή τους σύμφωνα με το παρόν άρθρο. Αυτές οι επιφυλάξεις δεν θα είναι ασύμβατες με το αντικείμενο και τον σκοπό των παρόντων κανονισμών.
               
               
                  2.   Οι επιφυλάξεις για τους παρόντες κανονισμούς ή για μια τροποποίησή τους θα κοινοποιούνται στον Γενικό Διευθυντή σύμφωνα με τις παραγράφους 1 και 1α του άρθρου 59 και με το άρθρο 60, το άρθρο 63 παράγραφος 1 ή το άρθρο 64 παράγραφος 1, ανάλογα με την περίπτωση. Ένα κράτος που δεν είναι μέλος του ΠΟΥ κοινοποιεί στον Γενικό Διευθυντή τυχόν επιφυλάξεις του μαζί με την κοινοποίηση της αποδοχής των παρόντων ανονισμών. Κράτη που διατυπώνουν επιφυλάξεις θα πρέπει να υποβάλουν στον Γενικό Διευθυντή αιτιολόγηση των επιφυλάξεών τους.
               
               
                  3.   Μία μερική απόρριψη των παρόντων κανονισμών ή μιας τροποποίησής τους θεωρείται επιφύλαξη.
               
               
                  4.   Ο Γενικός Διευθυντής εκδίδει, σύμφωνα με το άρθρο 65 παράγραφος 2, κοινοποίηση κάθε επιφύλαξης που λαμβάνει σύμφωνα με την παράγραφο 2 του παρόντος άρθρου. Ο γενικός διευθυντής:
                  
                               
                           
                           
                              (…)
                           
                        
                              
                                 γ)
                              
                           
                           
                              
                                 εάν η επιφύλαξη διατυπώθηκε σχετικά με μια τροποποίηση των παρόντων κανονισμών, ζητά από τα κράτη μέρη να του κοινοποιήσουν εντός τριών μηνών τυχόν ενστάσεις για την επιφύλαξη. Κράτη μέρη που ενίστανται σε μία επιφύλαξη σχετικά με μια τροποποίηση των παρόντων κανονισμών θα πρέπει να υποβάλουν στον Γενικό Διευθυντή αιτιολόγηση της ένστασής τους.
                              
                           
                        Κράτη που ενίστανται σε μία επιφύλαξη θα πρέπει να υποβάλλουν στον Γενικό Διευθυντή αιτιολόγηση της ένστασής τους.
               
               
                  5.   Ακολούθως αυτής της περιόδου, ο Γενικός Διευθυντής θα κοινοποιεί σε όλα τα κράτη μέρη τις ενστάσεις που έχει λάβει σχετικά με τις επιφυλάξεις. Σε περίπτωση διατύπωσης επιφύλαξης για τους παρόντες κανονισμούς, εκτός εάν, μέχρι την εκπνοή έξι μηνών από την ημερομηνία της κοινοποίησης που αναφέρεται στην παράγραφο 4 του παρόντος άρθρου σε μία επιφύλαξη ενίσταται το ένα τρίτο των κρατών που αναφέρονται στην παράγραφο 4 του παρόντος άρθρου, η επιφύλαξη θεωρείται ότι έχει γίνει δεκτή και οι παρόντες κανονισμοί τίθενται σε ισχύ για το επιφυλασσόμενο κράτος, με την προϋπόθεση αυτής της επιφύλαξης. Σε περίπτωση διατύπωσης επιφύλαξης σχετικά με μια τροποποίηση των παρόντων κανονισμών, εκτός εάν, μέχρι την εκπνοή τριών μηνών από την ημερομηνία της κοινοποίησης που αναφέρεται στην παράγραφο 4 του παρόντος άρθρου σε μια επιφύλαξη ενίσταται το ένα τρίτο των κρατών που αναφέρονται στην παράγραφο 4 του παρόντος άρθρου, η επιφύλαξη θεωρείται ότι έχει γίνει δεκτή και η τροποποίηση τίθεται σε ισχύ για το επιφυλασσόμενο κράτος, με την προϋπόθεση αυτής της επιφύλαξης.
               
               
                  6.   Εάν το ένα τρίτο τουλάχιστον των κρατών που αναφέρονται στην παράγραφο 4 του παρόντος άρθρου διατυπώσει ενστάσεις στην επιφύλαξη για τους παρόντες κανονισμούς μέχρι την εκπνοή έξι μηνών από την ημερομηνία της κοινοποίησης που αναφέρεται στην παράγραφο 4 του παρόντος άρθρου ή, σε περίπτωση επιφύλαξης σχετικά με μια τροποποίηση των παρόντων κανονισμών, μέχρι την εκπνοή τριών μηνών από την ημερομηνία της κοινοποίησης που αναφέρεται στην παράγραφο 4 του παρόντος άρθρου, ο Γενικός Διευθυντής ενημερώνει το επιφυλασσόμενο κράτος προκειμένου αυτό να εξετάσει την απόσυρση της επιφύλαξης εντός τριών μηνών από την ημερομηνία της κοινοποίησης από τον Γενικό Διευθυντή.
                  (...)
               
               
                  9.   Ο Γενικός Διευθυντής υποβάλλει την επιφύλαξη, και τις απόψεις της Επιτροπής Ελέγχου, κατά περίπτωση, στη Συνέλευση Υγείας για την κρίση της. Εάν η Συνέλευση Υγείας, με πλειοψηφία, διατυπώσει ένσταση στην επιφύλαξη για τον λόγο ότι είναι ασύμβατη με το αντικείμενο και τον σκοπό των παρόντων κανονισμών, η επιφύλαξη δεν γίνεται δεκτή και οι παρόντες κανονισμοί ή μια τροποποίησή τους τίθεται σε ισχύ για το επιφυλασσόμενο κράτος μόνον αφού αποσύρει την επιφύλαξή του κατ’ εφαρμογή του άρθρου 63. Εάν η Συνέλευση Υγείας αποδεχθεί την επιφύλαξη, οι παρόντες κανονισμοί ή μια τροποποίησή τους τίθεται σε ισχύ για το επιφυλασσόμενο κράτος, με την προϋπόθεση της επιφύλαξής του.
               
            
            
               Άρθρο 63
               Ανάκληση απόρριψης και επιφύλαξης
               
                  1.   Μια απόρριψη που έχει γίνει σύμφωνα με το άρθρο 61 μπορεί να ανακληθεί ανά πάσα στιγμή από ένα κράτος με σχετική κοινοποίηση προς τον Γενικό Διευθυντή. Σε τέτοιες περιπτώσεις, οι παρόντες κανονισμοί ή μια τροποποίησή τους, κατά περίπτωση, τίθεται σε ισχύ για αυτό το κράτος με τη λήψη της κοινοποίησης από τον Γενικό Διευθυντή, με την εξαίρεση των περιπτώσεων που αυτό το κράτος διατυπώσει επιφύλαξη κατά την ανάκληση της απόρριψής του, οπότε οι παρόντες κανονισμοί ή μια τροποποίησή τους, κατά περίπτωση, τίθεται σε ισχύ όπως προβλέπεται στο άρθρο 62. Σε καμία περίπτωση δεν τίθενται σε ισχύ οι παρόντες κανονισμοί σε σχέση με αυτό το κράτος νωρίτερα από 24 μήνες μετά την ημερομηνία της κοινοποίησης που αναφέρεται στην παράγραφο 1 του άρθρου 59 και σε καμία περίπτωση δεν τίθεται σε ισχύ μια τροποποίηση των παρόντων κανονισμών σε σχέση με αυτό το κράτος νωρίτερα από 12 μήνες μετά την ημερομηνία της κοινοποίησης που αναφέρεται στην παράγραφο 1α του άρθρου 59.
                  (...)